แนวโน้มดัชนีเช้าแกว่งไซต์เวย์คล้ายตลาดภูมิภาค
นักวิเคราะห์ฯคาดตลาดหุ้นไทยเช้านี้แกว่งไซต์เวย์ คล้ายตลาดภูมิภาคที่เช้านี้แกว่งแคบ เหตุปราศจากปัจจัยบวก-ลบใหม่ ตลาดสหรัฐฟื้นตัวอย่างเปราะบาง
24 มิ.ย. 2553

นักวิเคราะห์ฯคาดตลาดหุ้นไทยเช้านี้แกว่งไซต์เวย์ คล้ายตลาดภูมิภาคที่เช้านี้แกว่งแคบ เหตุปราศจากปัจจัยบวก-ลบใหม่ ตลาดสหรัฐฟื้นตัวอย่างเปราะบาง 
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นไทยเช้านี้คาดว่าจะแกว่งไซต์เวย์ คล้ายกับตลาดหุ้นอื่นในภูมิภาคเอเชียที่เช้านี้แกว่งตัวในกรอบแคบ เนื่องจากช่วงนี้ตลาดฯปราศจากข่าวบวก-ลบใหม่ ส่วนปัจจัยจากสหรัฐฯก็มีการฟื้นตัวอย่างเปราะบาง           สำหรับเรื่องของเงินหยวนก็ไม่ได้ทำให้มีเม็ดเงินไหลเข้าเอเชียมากนัก คงมีเพียง Fund Flow ในลักษณะการเก็งกำไรเข้ามามากกว่า แต่ระยะยาวเชื่อว่าจะเป็นผลดี แต่ระยะสั้นคงจะยังไม่ค่อยเห็นเท่าไร           ส่วนปัจจัยภายในประเทศช่วงนี้ก็ไม่ได้มีอะไรเป็นพิเศษ พร้อมให้แนวรับ 799-800 จุด แนวต้าน 808-820 จุด ส่วนกลยุทธ์การลงทุนแนะให้ขายทำกำไรช่วงสั้นหากดัชนีฯขึ้นทดสอบแนว 820 จุด และหากดัชนีฯปรับตัวลงไม่ต่ำกว่าระดับ 800 จุดให้เล่นเทรดดิ้งได้